བྱེ་བྲག་ཏུ་འདོད་ཡོན་ལ་བློའི་འཇུག་ལྡོག་ཇི་ལྟར་བྱ་བ་ནི་སྤྱིར་ཁམས་གསུམ་འཁོར་བའི་གནས་དང་རིས་སུ་གཏོགས་པའི་སེམས་ཅན་འདི་དག་ཐམས་ཅད་ཀྱི་བདེ་བར་འདོད་པ་དང་བདེ་བའི་ཁ་ཕྱོགས་ཀྱི་ལམ་དུ་རྒྱུ་བར་གཅིག་མཐུན་ཡིན་ལ།ཁྱད་པར་དུ་ཕན་གནོད་ཀྱི་བསམ་པ་ངོ་ཤེས་པའི་རང་རེ་འགྲོ་བ་མིའི་རིགས་འདི་དག་གིས་ཉིན་མི་དལ་མཚན་མི་གཉིད་པར་འཆི་མཐར་ཐུག་གི་བར་དུ་བདེ་བའི་རྒྱུ་འཚོལ་བ་བྱེད་བཞིན་ཡོད་པ་ནི་སྨོས་མ་དགོས་པར་ཤེས་གསལ་ལྟར་ལགས་པས།སོ་སོའི་སྐྱེ་བོ་རྣམས་ཀྱིས་འདོད་ཡོན་ལ་བློའི་འཇུག་ལྡོག་ཇི་ལྟར་བྱེད་པར་བྱ་ཞེ་ན་དཔེར་ན་འདོད་ཡོན་ལྔའི་ནང་གསེས་དང་པོ་གཟུགས་ལྟ་བུ་གཅིག་ལ་མཚོན་ན་ཕྱི་ཡུལ་གྱི་གཟུགས་དེ་དང་ནང་མིག་གི་དབང་པོ་གསང་བ་ཡུལ་ཅན་སེམས་ཀྱི་རྣམ་རྟོག་གསུམ་པོ་དུས་གཅིག་ཏུ་ཚོགས་ཏེ་སྐད་ཅིག་དང་པོ་ཡིད་ལ་བྱེད་པ་དང་།སྐད་ཅིག་གཉིས་པ་ཤེས་པ་ཡུལ་དང་འདྲ་བའི་བློ་སྐྱེས་ནས་སྐད་ཅིག་གསུམ་པ་གཟུགས་ཀྱི་སྣང་བར་ཡུལ་དུ་རློམ་སྟེ་གཟུགས་རིང་ཐུང་དང་ཆེ་ཆུང་།ཁ་དོག་དཀར་དམར་སོགས་མཛེས་པའི་སྣང་བ་ལ་ཡིད་འཐད་པའི་མངོན་ཞེན་མ་ལྡོག་པར་དེ་ལ་ཤེས་པ་ཡུལ་ལ་འཇུག་པ་བྱེད་པ་དང་།གཟུགས་མི་མཛེས་པ་ལ་དེ་ལས་ལྡོག་སྟེ་མི་འཐད་པའི་སྣང་བས་ཡིད་ཕྱིར་ཕྱོགས་ནས་སྡང་བ་བྱེད་པ།གཟུགས་མཛེས་མི་མཛེས་གཉིས་ཀ་མ་ཡིན་པའི་བར་པ་ལ་བློ་ཡི་འཇུག་ལྡོག་མེད་པར་བཏང་སྙོམས་སུ་འཇོག་སྟེ་རྨོངས་པས་གཏི་མུག་གི་ལམ་དུ་འཕྱན་པ་དང་།དེ་བཞིན་དུ་སྒྲ་དང་དྲི་རོ་རེག་བྱ་སོགས་འདོད་ཡོན་གཞན་རྣམས་ལའང་རིགས་འབྲེལ་ནས་འདི་ལྟར་ཤེས་པར་བྱ་དགོས་ཏེ།མིག་གཟུགས་ལ་ཆགས་པས་བྱེ་མ་ལེབ་མར་མེར་ལྕེབས་པ་དང་།རྣ་བ་སྒྲ་ལ་ཆགས་ནས་རི་དྭགས་རྔོན་པས་བཤོར་བ།སྣ་དྲི་ལ་ཆགས་པས་བུང་བ་མེ་ཏོག་གི་སྦུབས་སུ་འཐུམ་པ།ལྕེ་རོ་ལ་ཆགས་པས་ཉ་མོ་ལྕགས་ཀྱུས་འཛིན་པ་དང་།ལུས་རེག་བྱ་ལ་ཆགས་པས་གླང་པོ་ཆེ་འདམ་དུ་བྱིང་བ་སོགས་ཀྱི་དཔེ་ལ་བསམ་སྟེ་འདོད་ཡོན་ལ་མངོན་ཞེན་ལྡོག་པའི་ཐབས་ལ་འབད་པར་བྱའོ།།